CELEX: 32018D0703
Language: sl
Date: 2018-05-08 00:00:00
Title: Izvedbeni sklep Komisije (EU) 2018/703 z dne 8. maja 2018 o skladnosti cene na enoto za območje zaračunavanja Švice za leta 2015, 2016 in 2018 v skladu s členom 17 Izvedbene uredbe Komisije (EU) št. 391/2013 (notificirano pod dokumentarno številko C(2018) 2726) (Besedilo velja za EGP. )

14.5.2018   
            
            
               SL
            
            
               Uradni list Evropske unije
            
            
               L 118/16
            
         IZVEDBENI SKLEP KOMISIJE (EU) 2018/703
   z dne 8. maja 2018
   o skladnosti cene na enoto za območje zaračunavanja Švice za leta 2015, 2016 in 2018 v skladu s členom 17 Izvedbene uredbe Komisije (EU) št. 391/2013
   
      
         (notificirano pod dokumentarno številko C(2018) 2726)
      
   
   (Besedilo v francoskem, italijanskem in nemškem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Sporazuma med Evropsko skupnostjo in Švicarsko konfederacijo o zračnem prometu (v nadaljnjem besedilu: Sporazum) (1),
   ob upoštevanju Uredbe (ES) št. 550/2004 Evropskega parlamenta in Sveta z dne 10. marca 2004 o izvajanju navigacijskih služb zračnega prometa na enotnem evropskem nebu (Uredba o izvajanju služb) (2) ter zlasti člena 16(1) Uredbe in Izvedbene uredbe Komisije (EU) št. 391/2013 z dne 3. maja 2013 o določitvi skupne ureditve pristojbin za navigacijske službe zračnega prometa (3) ter zlasti člena (17)(1)(d) Uredbe,
   ob upoštevanju naslednjega:
   
               (1)
            
            
               Izvedbena uredba (EU) št. 391/2013 določa skupno ureditev pristojbin za navigacijske službe zračnega prometa. Skupna ureditev pristojbin je sestavni element prizadevanj za dosego ciljev načrta izvedbe, določenih v skladu s členom 11 Uredbe (ES) št. 549/2004 Evropskega parlamenta in Sveta (4) ter Izvedbeno uredbo Komisije (EU) št. 390/2013 (5).
            
         
               (2)
            
            
               Izvedbeni sklep Komisije 2014/132/EU (6) vzpostavlja vseevropske cilje uspešnosti, vključno s ciljem stroškovne učinkovitosti storitev navigacijskih služb zračnega prometa na zračnih rutah, izraženim v določenih stroških na enoto za opravljanje teh storitev, za drugo referenčno obdobje, ki zajema obdobje 2015–2019.
            
         
               (3)
            
            
               V skladu s členom 17(1)(b) in (c) Izvedbene uredbe (EU) št. 391/2013 mora Komisija oceniti cene na enoto za območja zaračunavanja za leto 2015, ki so ji jih države članice predložile do 1. junija 2014, in cene na enoto za območja zaračunavanja za leto 2016, predložene Komisiji do 1. junija 2015 v skladu z zahtevami iz člena 9(1) in (2) navedene uredbe. Navedena ocena zadeva skladnost navedenih cen na enoto z izvedbenima uredbama (EU) št. 390/2013 in (EU) št. 391/2013.
            
         
               (4)
            
            
               Komisija je izvedla svojo oceno cen na enoto s pomočjo Eurocontrolove enote za oceno uspešnosti in Eurocontrolovega osrednjega urada za pristojbine na zračnih rutah, pri čemer je uporabila podatke in dodatne informacije, ki so jih zagotovile države članice in Švica do 1. novembra 2017.
            
         
               (5)
            
            
               Glede na to, da je bilo ugotovljeno, da cilji uspešnosti FABEC niso skladni z vseevropskimi cilji uspešnosti, je bilo v Izvedbenem sklepu Komisije (EU) 2016/421 (7) določeno, da ceni na enoto za območje zaračunavanja Švice za leti 2015 in 2016 nista bili v skladu z izvedbenima uredbama.
            
         
               (6)
            
            
               Kar zadeva funkcionalni blok zračnega prostora Srednje Evrope, je Švica 30. januarja 2017 za drugo referenčno obdobje predložila revidirane cilje uspešnosti, ki so po potrebi temeljili na popravljalnih ukrepih, tudi glede ključnega področja stroškovne učinkovitosti. Ta predložitev je naposled omogočila, da so bili ti cilji v Izvedbenem sklepu Komisije (EU) 2017/552 (8) razglašeni kot skladni z vseevropskimi cilji uspešnosti. Izvedbeni sklep Komisije (EU) 2016/421 bi bilo zato treba razveljaviti.
            
         
               (7)
            
            
               Na podlagi ocene cen na enoto in skladnosti ciljev uspešnosti FABEC je Komisija v skladu s členom 17(1)(d) Izvedbene uredbe (EU) št. 391/2013 ugotovila, da so cene na enoto na zračnih rutah za območja zaračunavanja za leta 2015, 2016 in 2018, ki jih je predložila Švica, v skladu z izvedbenima uredbama (EU) št. 390/2013 in (EU) št. 391/2013.
            
         
               (8)
            
            
               Ugotovitev in obvestilo, da so cene na enoto za območja zaračunavanja v skladu z izvedbenima uredbama (EU) št. 390/2013 in (EU) št. 391/2013, ne posegata v člen 16 Uredbe (ES) št. 550/2004 –
            
         
               (9)
            
            
               V skladu z zadnjim odstavkom člena 17(1) se cene na enoto določijo v nacionalni valuti. Cene na enoto iz tega sklepa so zato prikazane v švicarskih frankih.
            
         
               (10)
            
            
               Komisija se je s Švico posvetovala o tem sklepu v skladu s členom 19(2) Sporazuma –
            
         SPREJELA NASLEDNJI SKLEP:
   Člen 1
   Cena na enoto za leto 2015 v višini 118,97, cena na enoto v višini 113,69 za leto 2016 in cena na enoto v višini 113,00 za leto 2018 za območje zaračunavanja Švice na zračnih rutah so v skladu z izvedbenima uredbama (EU) št. 390/2013 in (EU) št. 391/2013.
   Člen 2
   Izvedbeni sklep Komisije (EU) 2016/421 se razveljavi.
   Člen 3
   Ta sklep je naslovljen na Švicarsko konfederacijo.
   
      V Bruslju, 8. maja 2018
      
         
            Za Komisijo
         
         Violeta BULC
         
            Članica Komisije
         
      
   
   
      (1)  UL L 114, 30.4.2002, str. 73.
   
      (2)  UL L 96, 31.3.2004, str. 10.
   
      (3)  UL L 128, 9.5.2013, str. 31.
   
      (4)  Uredba (ES) št. 549/2004 Evropskega parlamenta in Sveta z dne 10. marca 2004 o določitvi okvira za oblikovanje enotnega evropskega neba (okvirna uredba) (UL L 196, 31.3.2004, str. 1).
   
      (5)  Izvedbena uredba Komisije (EU) št. 390/2013 z dne 3. maja 2013 o določitvi načrta izvedbe za navigacijske službe zračnega prometa in funkcije omrežja (UL L 128, 9.5.2013, str. 1).
   
      (6)  Izvedbeni sklep Komisije 2014/132/EU z dne 11. marca 2014 o vzpostavitvi vseevropskih ciljev uspešnosti za mrežo za upravljanje zračnega prometa in mejnih vrednosti opozarjanja za drugo referenčno obdobje 2015–2019 (UL L 71, 12.3.2014, str. 20).
   
      (7)  Izvedbeni sklep Komisije (EU) 2016/421 z dne 18. marca 2016 o neskladnosti cen na enoto za območje zaračunavanja Švice za leti 2015 in 2016 v skladu s členom 17 Izvedbene uredbe Komisije (EU) št. 391/2013 (UL L 75, 22.3.2016, str. 66).
   
      (8)  Izvedbeni sklep Komisije (EU) 2017/552 z dne 22. marca 2017 o skladnosti ciljev na ključnih področjih uspešnosti glede zmogljivosti in stroškovne učinkovitosti, vključenih v revidirani načrt funkcionalnih blokov zračnega prostora, ki ga je predložila Švica v skladu z Uredbo (ES) št. 549/2004, z vseevropskimi cilji uspešnosti za drugo referenčno obdobje (UL L 79, 24.3.2017, str. 8).